ประธาน กกต. ชี้สีบัตรเลือกตั้งไม่ซ้ำกับสีพรรคการเมือง ตั้งเป้าลดบัตรเสียเหลือร้อยละ 1
นายอิทธิพร บุญประคอง ประธานกรรมการการเลือกตั้ง(กกต.) กล่าวถึงบัตรเลือกตั้งว่า บัตรมี 2 ประเภทเลือกตั้งแบบแบ่งเขตจะเป็นสีม่วง ส่วนแบบบัญชีรายชื่อเป็นสีเขียว ซึ่งเรื่องของสีบัตรมีหลายคนสงสัยว่าทำไมต้องเป็น 2 สี ก็เพราะเวลาเราพิจารณาสีบัตรเราได้คำนึงถึงสีที่จะไม่ไปซ้ำกับสีที่พรรคการเมืองใช้ ฉะนั้นสีบัตรที่เราเลือกมาจะไม่มีความเกี่ยวพันกับพรรคการเมืองใดจึงได้เป็น 2 สีนี้ ส่วนกรณีบัตรเลือกตั้งที่ต้องมีการอัดแน่นหมายเลขในกระดาษใบเดียวอาจจะเป็นอุปสรรคต่อผู้สูงอายุ นายอิทธิพร กล่าวว่า เท่าที่เห็นบัตรตัวอย่างตอนประชุม กกต. ก็ไม่ได้อัดแน่นมาก เพราะถ้าเกินจำนวนเราก็จะใช้กระดาษอีกขนาดหนึ่ง โดยหลักการถ้าในเขตเลือกตั้งนั้นมีผู้สมัครน้อยคนก็อาจจะเป็นกระดาษขนาดที่เหมาะสม หรือขนาด A4 แต่ถ้ามีจำนวนผู้สมัครเยอะก็อาจจะเป็นกระดาษขนาดที่ใหญ่ขึ้น ส่วนที่มีหลายคนกังวลเรื่องคอลัมน์ในบัตรช่องที่ต้องกาลงคะแนนทั้งคอลัมน์แรกกับคอลัมน์หลังจะทำคนสับสนหรือไม่นั้น เรื่องบัตรเลือกตั้งที่ทำมาในครั้งนี้ก็เป็นบัตรที่ทำมาในทำนองเดียวกับเลือกตั้งเมื่อปี 2554 และ 2557 ซึ่งช่วงนั้นก็จะมีบัตร 2 ใบแบบแบ่งเขตและบัญชีรายชื่อเหมือนกัน ดังนั้นสิ่งที่เราทำก็สอดคล้องกับแนวปฏิบัติ และข้อกฎหมายที่เป็นอยู่ในปัจจุบัน              นายอิทธิพร ยังกล่าวถึงยอดบัตรเสียที่จะเกิดในการเลือกตั้งครั้งนี้ ว่า ตั้งเป้าให้เสียน้อยที่สุด ไม่เกินร้อยละ 2 ถ้าเป็นร้อยละ 1 ได้จะดีใจมาก ซึ่งการเลือกตั้งครั้งที่แล้วเป็นร้อยละ 4 แต่ครั้งนี้มีบัตร 2 ใบ ต่างจากครั้งที่แล้ว ก็เป็นความท้าทาย โดยกระบวนการประชาสัมพันธ์ให้ประชาชนได้รับทราบอย่างต่อเนื่องก็ต้องทำให้มากยิ่งขึ้นและหน้าหน่วยเลือกตั้งก็จะมีบอร์ดประชาสัมพันธ์เป็นข้อมูลเบื้องต้น นอกเหนือจากประวัติของผู้สมัคร เช่น ข้อควรที่ต้องระวังไม่ไปถ่ายรูปบัตรเลือกตั้งที่กาแล้ว อย่านำบัตรเลือกตั้งออกนอกหน่วย อย่าทำให้บัตรชำรุด ขณะที่เรื่องบัตรเขย่งก็เป็นเรื่องที่เราให้ความสำคัญ และทราบดีว่าประชาชนให้ความสนใจ แม้จะคิดเป็นเปอร์เซ็นต์แล้วไม่ถึงร้อยละ 0.01 แต่ กกต. ก็มีการอบรมกรรมการประจำหน่วยเลือกตั้ง(กปน.)อย่างเข้มข้นว่าสิ่งที่พึงปฏิบัติไม่ให้เกิดบัตรเขย่งทำอย่างไร ดังนั้นหวังว่า จะไม่มีบัตรเขย่ง หรือถ้ามีก็ให้น้อยที่สุด